정조 7년
刑曹啓目。粘瑞山縣殺獄罪人韓成寬獄事云云。依前同推。期於得情爲白乎旀。忠州牧殺獄罪人李之白獄事云云。依前同推。期於得情爲白乎旀。忠州牧殺獄罪人崔水千獄事云云。獄體至重。臣曹不敢擅便。上裁敎是白乎旀。忠州牧殺獄罪人李必乭獄事云云。獄體至重。臣曹不敢擅便。上裁敎是白乎旀。西原縣殺獄罪人徐論金獄事云云。各別嚴訊。期於取服是白乎旀。懷德縣殺獄罪人李福來獄事云云。更加各別嚴訊。期於取服爲白乎旀。鎭川縣殺獄罪人金戊得獄事云云。依狀請勘處事。分付爲白乎旀。牙山縣殺獄罪人朴三徵獄事云云。依前同推。期於得情爲白乎旀。結城縣殺獄罪人魯永乭獄事云云。各別嚴刑。期於得情爲白乎旀。泰安郡殺獄罪人崔允己獄事云云。各別同推。期於得情爲白乎旀。公山縣殺獄罪人朴卜男獄事云云。令道臣。具格取服。啓聞後。稟處爲白乎旀。公山縣殺獄罪人驛婢貴丹等獄事云云。依前同推爲白乎旀。連山縣殺獄罪人徐岳只等獄事云云。依律文放送之意。竝以。分付爲白乎旀。沔川郡殺獄罪人李或辰獄事云云。依前同推。期於得情事。分付道臣。何如。判付啓。瑞山郡殺獄罪人韓成寬獄事段。實因明白。詞證俱備。更無可疑之端兺除良。致死人哲萬額角傷痕。極其長闊。以至骨裂而穴深。決非因醉而觸石。則成寬推擠之說。可謂欲巧反拙是旀。成寬之招。初以染患爲說。而一洞旣無時氣。末以出入爲證。而三隣皆未目覩則言言虛謊。節節破綻。況旀鄕廳之卽地捉囚。邑倅之伊時摘奸。公證旣具。斷案斯在。雖欲求生於必死。實無其路。依回啓。施行爲旀。忠州牧殺獄罪人李之白獄事段。之白之毆打與否。點德之飮毒眞僞。實爲此獄肯綮。而之白之招。初以乘憤結縛自服。又以發惡顚仆爲說。乘憤之時。豈無拳驅足踢之擧。發惡之際。寧有袖手傍觀之理乎。況旀點德飮毒之說。出於之白之初招。而及至證援皆左。旋以誣罔納供。旣無飮毒之事。則三日內致命。其將諉於何處乎。脊膂旣係要害。看證又甚明的。償命一款。更無可疑是如乎。之白當依式會推。而觀此獄案。不無一一違端。屍親之招。檢官之狀。皆以結縛時足踢脊背。爲緊案。至於毆打一事。初云一打膝下。更云恣意毆打。旣無明的之言。又非執證之事。而屍帳中脊背傷處不曰被踢而以被打懸錄。揆以獄體。極爲疎漏是遣。雖以各人之招言之。三立初招曰往隣家升屋。急來解縛云。而再招則在傍目擊云云。初招曰負置其妻於之白家。之白曳出云。而再招則曰其妻往之白家發明。因病重負來云云。何其一人之言。前後不同是旀。且三立則曰十八日被打云。而干連日隱禮則曰十七日來到恐喝云云。又何日字之若是相左是隱喩。殺獄何等審愼。而文案極爲疎忽。此雖無關於成獄一節。亦不宜仍而置之。自本曹拈出文案中疑端。行會該道。待其修來。更爲稟處爲旀。同州殺獄罪人崔水千獄事段。水千之於多每。乃是五寸親。渠雖常漢。亦具彝性。因一微細之事。至於殺死之境。揆以常理。似不近理。而檢狀傷痕。極其狼藉。皮磨而血癊。肉坼而骨露。雖非要害卽死之處。皆是分明被打之跡兺除良。水千招中以手暫推之說。亦不能全諱本事是遣。又以其夫所打樣。隱然有移罪之計。而箒柄石塊。傷痕各異則推諉之罪。無以自逃兺除良。踞其腹而亂毆。旣有隣女之證。聞其病而邀醫。又出渠妻之言是隱則。渠雖欲發明。其可得乎。然卿曹回啓中。以實因之不明。詞證之不備。爲一分從輕之端。卿等所見。儘有所據。況旀致命之祟。不無中暍之慮。初檢官所謂被打而氣塞氣塞而致死云者。亦有所據。由前由後。合有參恕之端。加刑一次。減死定配爲旀。同州殺獄罪人李必乭獄事段。雖以其矣發明之招言之。雖無犯手之跡。的有打頭之罪。顚仆溝塍。竟致第三日殞命。則必乭之償命。烏可已也。但法無可恕而情有可原。夫村童偸竊雖云常習。圃人愛惜亦是例事。目見二三群兒納履官田。則必乭之乘憤一打。固無足怪是旀。且同時偸苽。卽春三巴乭與千根。而千根則被拳。兩兒則幸免。蒼黃避走之際。雖不可及他。而若見千根之大段被打。則各歸其家。必以所見詳傳。豈但曰某兒被打而已乎。苟使必乭。必欲甘心則壯拳猛打。容何不可。而故作追逐之擧哉。其日之夕。往責老味者。可見其意之不專在於千根也。由前由後。元無必殺之心。付之惟輕。不害爲曠蕩之政是乎矣。無病之兒。忽地致死則由我之律。亦所難免。特爲減死。定配爲旀。西原縣殺獄罪人徐論金獄事段。按大明律。過失殺傷人。準鬪殺傷罪。收贖給其家。此獄以此律論。果不至於失刑乎。大抵傷處則極其狼藉。致命則在於卽日是隱則。無論有心無心。由戲於醉。均之爲論金之殺人也。論金生出獄門。何以慰孝同之冤。依回啓。使之如前同推。固是不可已之擧。而但念論金伊日下手。決非用意故犯兺除良。以初覆檢招觀之。節節承款。初無一言半辭之牢諱。此可見醒後本心。且渠於孝同。年則同庚。居則同閈。而又是九寸叔姪之間。常時亦無怨惡之事是如爲有則。揆以常情。寧有必欲殺之心。以此以彼。屬之過失。似合疑輕之道。然爲渠賤微之徒。難辦贖金。分付道臣。使之酌配爲旀。懷德縣殺獄罪人李福來段。其矣所犯。極其凶獰。國有三尺。焉逭當律。第其獄案。疎漏莫甚。面部傷處。但曰浮高。色黑黯而若眼若鼻之痕損。元不擧論兺除良。雖以堅硬或柔軟等語言之。面部亦不詳錄於初檢屍帳。此雖不關於福來之生死。其在重獄體之義。不可仍而置之。道臣推考。使卽更爲修啓後稟處爲旀。鎭川縣殺獄罪人金戊得獄事段。腎囊傷處。旣如是明白。則成獄償命。毫無可疑是乎矣。一人致死。元無二人竝市之理。弟兄之中。當分首從是如乎。其最初起鬧者戊得也。最初下手者戊得也。屍親之招。干證之供。皆以戊得爲言。則此獄元犯。非戊得而何。甲伊段。竝身毆打。果如屍親之招是良置。隨兄助勢。不是異事。前後納招。頗有爲兄擔當底意。雖有些少干犯之迹。別無可罪之端。特爲放送爲旀。戊得段。若無躬犯之事。則何故以不過代殺等語。言及於後乭乎。此可見心實憂怯而强作此大談也。成獄之後。始曰本有淋疾。或曰小便不通。以此疑亂獄情之計者。情狀尤極巧惡。依回啓。施行爲旀。牙山縣殺獄罪人朴三徵獄事段。無論手打與足踢。腎囊傷痕。卽是要害必死之處。則三徵之爲此獄元犯。斷然無疑。其所爲說。不過曰全方爲之暗踢也。金弼仁之參看也。黃明才之手衝也。指東拖西。眩亂爲事。及其面質之時。眞贓斷案。綻露無餘。侤音之說。便屬落空。亂打之狀。旣有明證。無一分可生之端。有十目難掩之迹。到今無容更議。依回啓。施行爲旀。結城縣殺獄罪人魯永乭獄事段。此獄肯綮專在於故壓與被壓。而初檢實因則以被壓懸錄。覆檢實因則以壓塞懸錄。被壓壓死之間。別無明白指證。已是疑晦之端是遣。雖以傷處言之。初檢則左邊有皮脫四處。而覆檢則但言三處。初檢則有髮際流汁。而覆檢則不少槪見。傷處之如是相左。尤極疎漏是如乎。大抵償命至重。儻論有情無情而已。假令一乭之死。眞出於邂逅致壓是良置。永乭旣以乘醉入房之說。無辭自服。則固難免由我之律是去等。況旀所謂干證。只是十歲無知之兒。則其有情無情。初不分明者乎。且呱呱襁褓之兒。爲人所殺。則無論知與不知。其殘忍疑訝。孰甚於是。況爲其父母者。哀痛憤怨之心。尤當如何。聞報歸家。旣見正犯之縛致。則卽地毆打或告官。可也。乃反低頭詰責。了無驚惶之色。何其太雍容也。卽此一事。決是常情之外是旀。永乭雖與道昌。素無恩怨是如爲有。乃至如德生段。酒肆顔情。不薄而厚。至被同里之指點。則其往來之頻數。情意之慇懃。可以推知。平日潛奸之跡姑舍是。賣酒村女。愛錢如金。則無價酌勸。至於七盃之多。此豈施之於尋常知面人之事乎。及其覆檢之時。七變爲五。酒盃多少。顯有隱諱之意。此事雖不關於獄情。而節節生疑。終難臆決。推官傅生之議。必有意見而道臣跋語。亦不明的。更令該道伯。拈出違端。指一啓聞後。稟處爲旀。泰安郡殺獄罪人崔允起獄事段。實因明白。詞證俱備。反覆考閱。實無元可恕之端是如乎。大抵殺獄元犯。當從屍親之言而決之。水京。以同船之誼。目見那貴之被殺於他鄕之人。則慘惻憤痛之情。有非泛泛行路之比。手勢所及。雖不敢挺身往救。而其人之誰某。必有目擊而心察者矣。不然則五十船漢。有何愛憎厚薄於其間。而前後納招。必拈出名不知之允己。齗齗不已乎。卽此一節。渠雖喙長三尺。焉敢發明。獄老生奸。求說不得。則暗囑三得。粧出病殘之山乭。敢生推諉之心。顯售延拖之計是如可。及其對供之日。言言粧撰。節節綻露。末又以被觸於同路人樣。渾淪說去。漫漶爲事。論其情狀。尤極凶頑。依回啓。施行爲有矣。除尋常更加嚴刑。期於得情爲旀。公山縣殺獄罪人朴卜男金奉尙獄事段。泡嫗漁商。俱作明證。烹水鷄羹。亦爲斷案。而論其正犯。則實係先下手後下手之異。而其原隻則又有一加足三加足之殊是隱則。奉尙之非正犯。卜男之爲原隻。不是難辨事。而然其干連諸招。多有可疑之端。日千則以爲。次奉。死於介不家是如爲旀。介不則以爲。次奉死後。舁入渠家是如爲旀。徐世萬則以爲。次奉。中路殞命是如爲遣。及其會推之時則丁今。以爲擔歸不數日。竟至致命云。前後諸招。彼此相殊。若以日千之說爲信。則萬世卽日千之姻親。而與其說不同。若以介不之言爲證。則丁今。卽介不之讎仇。而與其言相類。執此一款。果有䵝昧之歎。其在審恤之義。豈無詳査之擧。更令道臣。除尋常另加按覈後稟處爲旀。同縣殺獄罪人貴丹等獄事段。道臣跋辭中。撞破其器皿之屬。割斷其手織之紬。推其心術。想其光景。被打之重。射毒之酷。不問可知云者。可謂覰得奸狀。況旀持糞納口之說。旣發於貴丹之招。擧椎打膝之狀。難掩於旕萬之口。至若口詛云云。欲巧反拙。適自歸於誣人之科。則論其情犯。節節可痛。依回啓。施行爲旀。連山縣殺獄罪人徐惡只獄事段。詞證分明。實因具備。別無更問之事。而三次究覈。一味粧撰。護送之說。轉爲躡往。綿絲之帶。變作熟麻。若不鬪鬨。則初何以護送爲說是旀。旣已結縛。則更何以綿絲爲告是隱喩。論其情狀。極爲兇頑兺除良。渠雖蠢駭難化之氓。彼是友壻相親之間。則乃以錢兩間事。終成殺死之境。設或有一分可恕之端。在朝家勵頹俗之道。猶不可容貸。況其干犯情節。綻露無餘者乎。依回啓。施行爲旀。沔川郡殺獄罪人李或辰獄事段。興哲之被打致斃。乃在辜限之內。則已無疑端。而尙要之始掩終告。亦出常情之外。則足爲公證是如乎。大抵被酒不省之際。爭長相鬨之習。固是常漢之例套。而至以運租之支機。把作殺人之欛柄者。究其情狀。萬萬凶獰。有不可以醉中無情之事。諉之一邂逅致斃是旀。夢八乭三之招。可作眞贓。布二紬一之賂。自歸理屈。渠雖欲發明。適足爲反拙之科。依回啓。施行爲有矣。尙要納賂掩慝之狀。不可無罪。使之嚴刑放送事。分付爲良如敎。